賀梁溪李先生除右府
作者：鄧肅
朝代：宋

paragraphs: 虜兵震地喧鼙鼓，黑幟插城遍樓櫓。
蔽空戈甲來如雲，羣盜相隨劇豺虎。
胡塵漠漠四壁昏，諸將變名竄軍伍。
十萬兵譟龍德宮，上皇避狄幾無所。
嗣君匹馬詣行營，朕躬有罪非君父。
奸臣草表遽書降，身率百官先拜舞。
那知馮道冷笑渠，立晉猶存中國主。
翠華竟作沙漠行，望雲頓有關河阻。
九天宮殿鬰岧嶤，目斷離離變禾黍。
生靈日夕望中興，猶幸君王自神武。
相公特起爲蒼生，下視蕭曹無足數。
詞議雲湧紛盈庭，羣策但以二三取。
老謀大節數子并，行見犂庭滅金虜。
立馬常依仗下鳴，日詠杜鵑懷杜甫。
飛鳥猶尊古帝魂，激烈浩歌來義旅。
規模共佐李西平，廟貌不移舊鐘簴。